Kaido Höövelson

**Kaido Höövelson** (maadlejanimi Jaapanis **Baruto Kaito** 把瑠都 凱斗; sündinud 5. novembril 1984 Lääne-Viru maakonnas Väike-Maarja vallas Ebaveres) on eesti poliitik, XIV Riigikogu liige ja endine sumomaadleja. 

Kaido Höövelson on sündinud Väike-Maarja lähedal Ebaveres ja kasvanud üles Laekvere vallas Rohu külas. Ta on õppinud Rahkla algkoolis, hiljem Laekvere Põhikoolis, Kunda Ühisgümnaasiumis ja lõpetanud 2003. aastal Audentese Spordigümnaasiumi. Kooliajal mängis ta korvpalli, kuid kaalu kasvades oli sunnitud sellest loobuma. Nii tärkas temas huvi judo ja hiljem sumo vastu. 2000. aastal astus Höövelson Vinni spordiklubisse Sakura. 

## Sportlaskarjäär
Kaido Höövelson on esimene eestlasest sumomaadleja, kes on pääsenud elukutseliseks sumomaadlejaks Jaapanis. 

2004. aastal kutsus Rahvusvahelise Sumoföderatsiooni president Hidetoshi Tanaka Kaido Höövelsoni ja Ott Juurika Jaapanisse elukutseliseks sumomaadlejaks. Höövelsoni koduklubiks sai Mihogasekibeya, maadlejanimeks (*shikona*) Baruto – 'Läänemeri (Balti meri)'. Ta sai *[[sekitori]]*ks 2005. aasta septembriturniiri (*aki-basho*) eel, kuid pidi katkestama novembriturniiri pimesoolepõletiku tõttu ja langes tagasi *[[makushita]]*-liigasse. 2007. aasta novembrist võistles taas *[[makuuchi]]*. 31. märtsist 2010 tõusis ta *[[ōzeki]]* tasemele. 2012. aasta lõpus oli ta sunnitud taas vigastuse tõttu turniiri katkestama ja kaotas *ōzeki* tiitli. Püsiva põlvevigastuse tõttu otsustas ta 11. septembril 2013 sportlaskarjäärist loobuda.

Höövelson on pälvinud hõbe- ja pronksmedaleid Eesti noorte ja juunioride meistrivõistlustelt judos ning kuldmedaleid Soome lahtistelt, Põhjamaade ja ametiühingute Euroopa meistrivõistlustelt sumos.

Sportlaskarjääri vältel on Kaido Höövelsonist ilmunud arvukalt artikleid Eesti, Jaapani jt maade ajakirjanduses. 2009. aastal valmis režissöör Artur Talvikul temast dokumentaalfilm "Baruto - tõlkes kaduma läinud".

### 2006. aasta
Baruto võitis turniiri *makushita*-liigas jaanuaris 2006 ja tõusis märtsi turniiritabelis tagasi *[[jūryō]]*-liigasse (ida 11. positsioon). Ta tuli ülekaalukalt märtsiturniiri võitjaks võites kõik matšid ja pääses maadlema maikuus kõrgliiga esimeses divisjonis *[[makuuchi]]* positsioonil lääne *maegashira* 11.

Maiturniiril tuli ta skooriga 11:4 *makuuchi* kolmandaks, mis kindlustas talle tõusu järgmises turniiritabelis. Tema elukutselise sumomaadleja karjääri võitude-kaotuste suhe pärast 2006. aasta maiturniiri oli 85:17.

Juuliturniiril Nagoyas võitis ta 15st kohtumisest 9 ja kaotas 6. Selle tulemusega kindlustas ta edasise tõusu edetabelis. 

Septembri *[[banzuke]]s* paiknes ta ida *maegashira* 1. positsioonil, mis on *maegashira* kõrgeim positsioon (üldpingereas 11. koht). Ta alustas turniiri nelja võidu ja viie kaotusega. Septembriturniiril kohtus ta esimest korda turniiri käigus *yokozuna* Asashōryūga, kellelt tuli vastu võtta kaotus. Kümnendas kohtumises Miyabiyamaga vigastas ta kukkudes põlve ja oli sunnitud turniiri katkestama.

Novembriturniiril võistles ta lääne *maegashira* 6. positsioonil ning kogus 10 võitu ja 5 kaotust.

### 2007. aasta
Põlvevigastuse tõttu pidi Baruto pooleli jätma jaanuariturniiri ning jättis vahele märtsiturniiri. Maikuu turniiritabelis langes ta seetõttu tagasi *jūryō*-liigasse, asudes lääne 11. positsioonil. *Natsu-basho*t alustas Baruto 6 võiduga 6 kohtumisest, seitsmendas kohtumises tuli esimene kaotus. Ta kindlustas endale turniirivõidu 13. päeval, olles võitnud 13 kohtumisest 12. Ta võitis ka viimased kohtumised ning lõpetas turniiri tulemusega 14-1, mis kindlustas talle tõusu *makuuchisse*. Juuli *banzukes* asub ta ida *maegashira* 14. positsioonil. Juuliturniiril vigastas ta juba esimeses kohtumises taas põlve ja oli sunnitud katkestama. Septembri *banzukes* võistles ta *jūryō* lääne divisjoni 9. positsioonil. Ta võitis juba kolmandat korda *jūryō*-liiga (tulemusega 13-2) ning pääses järgmisel turniiril võistlema *makuuchis*, võisteldes lääne *maegashira* 16. positsioonil. Novembriturniiri alustas ta viie võiduga, kuid kaotas seejärel 2 kohtumist järjest. Järgmised 5 kohtumist ta võitis, kuid kaotas siis veel kaks korda ning lõpetas turniiri võiduga. Kokkuvõttes jagas ta aasta viimasel turniiril tulemusega 11-4 2.-3. kohta *ōzeki* Kotomitsukiga.

### 2008. aasta

Aasta esimest turniiri alustas Baruto ida *maegashira* 6. positsioonil kahe kaotusega. Järgnenud matšides suutis ta end koguda, kuid pidi turniiri lõpetama *makekoshi*-ga, (7 võitu ja 8 kaotust). Teisel turniiril võistles ta ida *maegashira* 7. positsioonil ning kogus 12 võitu ja 3 kaotust ning tuli jagatud teisele kohale *yokozuna* Asashōryū järel. Südika esinemise eest pälvis ta kolmandat korda *kantō-shō*-auhinna. Maiturniiri alustas Baruto kolme kaotusega, neist 2 *yokozuna*dele. Turniir lõppes talle 5 võidu ja 10 kaotusega. Juuli turniiritabelis paiknes Baruto lääne maegashira 5. positsioonil. Ta kogus 10 võitu ja 5 kaotust. Septembri *banzukes* tõusis ta esmakordselt positsioonile *komusubi*. Septembriturniiri alustas Baruto 7 kaotuse ja 2 võiduga, kuid sai seejärel 6 võitu järjest lõpetades turniiri tulemusega 8:7. See tähendas tõusu järgmises turniiritabelis *sekiwake* positsioonile. Novembriturniiri lõpetas Baruto tulemusega 9:6.

### 2009. aasta

Aasta avaturniiri *hatsu-bashō* alustas Baruto 6 võiduga, alistades sealhulgas 2 edetabelis endast kõrgemal asuvat *ōzeki*. Turniiri lõpetas ta 9 võidu ja 6 kaotusega. Märtsiturniiril säilitas ta ida sekiwake positsiooni lõpptulemusega 8 võitu ja 7 kaotust. Järgmisel turniiril võitis ta vaid 4 matši ja pidi kaotuse vastu võtma 11 korral. Seetõttu langes ta turniiritabelis lääne *maegashira* 3. positsioonile. Juulis toimunud Nagoya-bashō lõpetas ta 11 võidu ja 4 kaotusega, mis tõstis ta *komusubi*'ks järgmises turniiritabelis. Septembriturniiril võitis ta 15 kohtumisest 12 ja saavutas üldkokkuvõttes 3. koha. Ta kaotas mõlemale *yokozuna*le, kuid võitis kõiki *ōzeki*sid. Selle eest pälvis ta oma neljanda kantō-shō-auhinna. Aasta viimase turniiri lõpetas Baruto tulemusega 9:6.

### 2010. aasta
Jaanuariturniiril õnnestus Barutol esimest korda alistada *yokozuna* Hakuhō, kes oli püsinud võitmatuna alates 19. septembrist 2009.

Märtsiturniiril võitles Baruto välja 14 võitu ja ühe kaotuse. Ainus kaotus tuli vastu võtta turniiri 11. päeval hilisemalt turniirivõitjalt ja ainsalt *yokozuna* Hakuhōlt.

31. märtsil 2010 anti Barutole järgmiseks turniiriks *ōzeki* tiitel.

Juuli algul tõusis ta Jaapani Sumoliidu avaldatud reitingutabelis (*[[banzuke]]*) *yokozuna* Hakuhō järel teisele positsioonile.

### 2012. aasta
Jaanuaris saavutas Baruto oma esimese turniirivõidu *[[makuuchi]]*'s. Ta kogus 14 võitu ja 1 kaotuse, kaotades vaid viimasel päeval Hakuhōle. Ühtlasi nimetati ta *yokozuna* kandidaadiks. 2012. aasta lõpus kaotas ta vigastuse tõttu turniiri katkestamise järel *ōzeki* tiitli. Püsiva põlvevigastuse tõttu otsustas ta 11. septembril 2013 sportlaskarjäärist loobuda.

2015. aasta lõpus hakkas ta võistlema sportlikus vabavõitluses.

## Poliitikukarjäär
7. septembril 2018 teatas Kaido Höövelson, et astus Eesti Keskerakonda ja kandideerib 2019. aasta Riigikogu valimistel. Ta kandideeris valimisringkonnas nr 4 ja sai 642 häält. Ta sai Riigikogu liikmeks Vladimir Arhipovi asendusliikmena. Alates 2021. aastast oli ta Riigikogu riigieelarve kontrolli erikomisjoni aseesimees ja 2021. aasta kohaliku omavalitsuse volikogude valimiste tulemusel ka Vinni vallavolikogu liige.

Ta kandideeris 2023. aasta valimistel Riigikokku, kogus valimisringkonnas nr 7 (Ida-Virumaa) 767 häält ning ei osutunud valituks.

## Tunnustus

* 2010 – Eesti Kultuurkapitali kehakultuuri ja spordi sihtkapitali aastapreemia (Eesti tutvustaja idamaa kultuuris)
* 2011 – Eesti Olümpiakomitee teenetemärk
* 2012 – Valgetähe III klassi teenetemärk
* 2012 – Vallimäe medal
* 2018 – Eestimaa au ja uhkuse orden

## Eluloofilm ja -raamat
* 2009 – dokumentaal- ja portreefilm "Baruto – tõlkes kaduma läinud". Režissöör Artur Talvik
* 2019 – elulooraamat "Rääkimata lood: Baruto". Kaido Höövelson, Einar Ellermaa, Inge Pitsner. Tallinn; Pilgrim 2019 – kaasautor

## Isiklikku
Kaido Höövelson on 199 cm pikk ja kaalub 188 kg.

20. veebruaril 2009 abiellus ta Jelena Tregubovaga.

Tema õde Pille Pudel ja poolvend Meelis Höövelson on samuti sumomaadlejad.

## Viited

## Välislingid

*Baruto infoleht Jaapani Sumoliidu kodulehel *(inglise keeles)*
*Baruto fännisait
* 

; Meedias
*Eesti vägilane Baruto murdis kõrgliigasse Postimees, 30. märts 2006
*Baruto rühib sumohierarhias ülespoole Postimees, 28. juuli 2008 
*Oliver Lomp, Maarja Värv. Baruto: poleks ise sellist tähelendu oodata osanud Postimees, 25. november 2008
*Deivil Tserp. Baruto sööb päevaga rohkem kui Irina Kikkas nädalaga Õhtuleht, 11. detsember 2008
*Rainer Sternfeld. Kaido Höövelson ehk Baruto: kultuuride sild Jaapani ja Eesti vahel Memokraat, 25. märts 2018